’Ñùnj huin chrun uba yàngàꞌa,
ni̱ Ma̱ꞌan Rê Ñaꞌanj an huin sa giꞌhiaj sun ngàj.
Ni̱ si hua̱ ꞌngo̱ raꞌa chrun nnùn riñânj nitaj si gahiu chruj uba,
ni̱ ga̱ꞌne̱ Ma̱ꞌan Reꞌ Ñaꞌanj an riñânj;
sani̱ si ga̱hiu chruj uba raꞌa chrun nnùn riñanj ni̱ na̱gi̱ꞌhiaj sàꞌaj doj,
daꞌnga ni̱ gahiu doj uba.
Ni̱ gàꞌ ganahuin hueꞌê nej suj rayiꞌî nej nuguanꞌ gaꞌmînj riñan nej suj.
Daranꞌ diû gi̱nikaj duguiꞌ nej suj ngàj,
hiôꞌ ni̱ gi̱nikaj duguiꞌí ngà nej suj.
Dàj rûnꞌ raꞌa ꞌngo̱ chrun uba ni̱ si̱ gaꞌhue ga̱hiu chruj uba raꞌa,
si nitaj si nnunj riñan chrun uba mánj,
ni̱ huê danj na̱nj nej suj ni̱ si̱ gaꞌhue giꞌhiaj nej suj sa sàꞌa,
si nitaj si ni̱ka̱j duguiꞌ nej suj ngàj daranꞌ diû mánj.
’Ñùnj huin chrun uba,
ni̱ nej suj huin chrun raꞌá;
ni̱ guiì ni̱ka̱j duguiꞌ ngàj daranꞌ diû ni̱ gi̱nikaj duguiꞌí ngà ninj,
guiì nânj ga̱ꞌhue gi̱ꞌhiaj ûta nìko sa sàꞌaj;
dadinꞌ si nitaj si ni̱ka̱j duguiꞌí ngà nej suj ni̱ nitaj nùnj ga̱ꞌhue gi̱ꞌhiaj nej suj mánj.
Guiì nitaj si ni̱ka̱j duguiꞌ ngàj,
ni̱ gi̱ꞌhiaj anê ninj riñânj dàj rûnꞌ gaꞌneꞌ nej sij chrun nitaj si gahiu chruj uba,
ni̱ ganako̱ man;
ni̱ ga̱na̱ranꞌ nej guiì,
ni̱ ga̱ꞌnï̱nj ninj riñan ñaꞌaan ni̱ ga̱ka̱ man.
’Ni̱ si ni̱ka̱j duguiꞌ nej suj ngàj,
ni̱ ni̱ka̱j duguiꞌ si-nùguànꞌànj ngà nej suj,
ni̱ gàchìnj nej suj riñânj daranꞌ sa garanꞌ ruhuâ nej suj ni̱ rìkìj ga̱na̱huin ra̱ꞌa nej suj.
Ni̱ si ûta giꞌhiaj nej suj sa sàꞌa ni̱ ûta ga̱ꞌmi̱n hueꞌê nej guiì rayiꞌî Ma̱ꞌan Rê Ñaꞌanj an,
ni̱ ga̱ꞌhue ga̱huin nej suj guiì gi̱nikòꞌ rukû Maꞌán.
Dàj rûnꞌ ga ꞌì ruhuâ Ma̱ꞌan Rê Ñaꞌanj an niꞌin ñùnj,
ni̱ huê danj ga ꞌì ruhuâj niꞌín nej suj;
ni̱ dàj rûnꞌ ga ꞌì ruhuâj niꞌín nej suj ni̱ huê danj ga̱ ꞌì ruhuâ nej suj niꞌin nej suj ꞌngo̱ ni̱ aꞌngô nej duguiꞌ nej suj.
Si da̱gahuin nej suj sun giyiꞌnïnꞌ giꞌhiâ riñan nej suj,
ni̱ daranꞌ diû ga̱ ꞌì ruhuâj niꞌín nej suj;
dàj rûnꞌ ꞌì ruhuâ Ma̱ꞌan Rê Ñaꞌanj an niꞌin ñùnj,
dadinꞌ dagahuín daranꞌ sun gaꞌnïnꞌ su̱nj riñânj.
’Huê nej nuguanꞌ nan gaꞌmînj,
daꞌnga ni̱ ga̱na̱huin nìhiàꞌ ruhuâ nej suj ngàj,
ni̱ ûta ga̱na̱huin nìhiàꞌ ruhuâ nej suj.
Huê nan huin sun gaꞌnïnꞌ su̱nj riñan nej suj:
Ni̱ ga̱ ꞌì ruhuâ nej suj niꞌin nej suj ꞌngo̱ ni̱ aꞌngô nej duguiꞌ nej suj,
dàj rûnꞌ giꞌhiâ ga̱ ꞌì ruhuâj niꞌín nej suj.
Si ꞌngo̱ síi ga ruhuâ gahuiꞌ rayiꞌî ꞌngo̱ sí ni̱ka̱j duguiꞌ ngà sôꞌ,
ni̱ si ꞌì staꞌu ruhuâ sôꞌ niꞌin sôꞌ sí danj rayiꞌî dan giꞌhiaj sôꞌ dànanj.
Ni̱ nej suj huin guiì ni̱ka̱j duguiꞌ ngàj,
si dagahuin nej suj sun gaꞌnïnꞌ sùnj riñan nej suj.
Ni̱ si̱ gatâ si huin nej suj musu gàꞌ mánj,
dadinꞌ guiì huin musu ni̱ nun niꞌin ninj sa giꞌhiaj si-yi̱ruꞌhue ninj mánj;
ni̱ gàtà si huin nej suj guiì ni̱ka̱j duguiꞌ ngàj,
dadinꞌ daranꞌ nej nuguanꞌ gunḯn gataj Ma̱ꞌan Rê,
ni̱ nadigán riñan nej suj.
Sê nej suj huin sa ganagui ñùnj mánj,
ñùnj huin sa ganagui nej suj,
ni̱ duguta sùnj si ga̱ꞌa̱nj nej suj ni̱ ûta gi̱ꞌhiaj nej suj sa sàꞌaj,
ni̱ nìgànj nï̀nꞌ ga̱ sa sàꞌ dânj gi̱ꞌhiaj nej suj;
hiôꞌ ni̱ daranꞌ sa gàchìnj nej suj riñan Ma̱ꞌan Rê Ñaꞌanj an ngà siyu̱guí,
ni̱ rìkìj sa gàchìnj nej suj na̱nj ánj.
Huê dànanj,
gaꞌnïnꞌ sùnj riñan nej suj:
Ni̱ ga̱ ꞌì ruhuâ nej suj niꞌin nej suj ꞌngo̱ ni̱ aꞌngô nej duguiꞌ nej suj.